Wakristadelfiani (kutoka jina la Kiingereza "Christadelphians") ni dhehebu dogo la Ukristo lililoanzishwa katika Uingereza na Marekani katika karne ya 19. Jina lilibuniwa na mwanzilishi wake John Thomas aliyeunganisha maneno ya Kigiriki "khristos" (Kristo) na "adelfoi" ("ndugu") kwa maana ya " ndugu wa Kikristo". Kwa hiyo maana ya jina Kristadelfiani ni 'Ndugu katika Kristo'. Duniani kote wapo wanachama 55~65,000 hivi. Wakristadelfiani wanadai ya kwamba wanaamini mafundisho yote ya Biblia ambayo ni pamoja na: 1. Biblia ndio ujumbepekee na wa kweli kutoka kwa Mungu. 2. Kuna Mungu mmoja tu, Baba, aliyeumba dunia na ana kusudi kubwa nayo. 3. Roho Mtakatifu ni uwezo (nguvu) wa Mungu mwenyewe, ambao huitumia kufanya mapenzi yake matakatifu. 4. Yesu ni mwana wa Mungu. Yeye pia ni mwana wa Adamu kupitia kuzaliwa kwake na Bikira Mariamu. 5. Yesu alishinda majaribu yote akafa awaokoe wafuasi wake kutoka kwa dhambi na mauti. 6. Yesu alifufuliwa na Mungu kutoka kwa wafu akapaa mbinguni lakini atarudi. 7. Wakati atakaporudi atawafufua na kuwahukumu waumini waliokufa na kuwapa kutokufa (uzima wa milele) wale waaminiifu.